runetrust/blame-folketinget-dk huggingface dataset:
Jytte Andersen (S), 2000-05-05:
Det kan godt være her den 5. maj, at vi ikke ved, hvor mange papirer der ligger hos ordførerne, men jeg vil bare sige, at jeg vil ikke have siddende på mig, at vi ikke har besvaret spørgsmålene, og jeg skal nok referere til nogle af dem i et af de svar, jeg vil give på indlæggene i denne debat. Jeg vil gerne sige til CD, at jeg synes, det er en god idé, at det af de indbetalingsblanketter, lejerne får, fremgår klart og tydeligt, hvilken del af huslejen og eventuelle huslejestigninger der er en konsekvens af den aftale, som Københavns Kommune og boligselskaberne i København alene er ansvarlig for, for det er jo først og fremmest en sag mellem Københavns Kommune og de københavnske boligafdelinger.
Simon Emil Ammitzbøll (LA), 2013-04-02:
Jeg ved jo, at hr. Mogens Jensen også er interesseret i det område, der drejer sig om, at det ikke længere vil være regeringens politik at affeje nye forslag med, at der er igangværende retssager, for det er jo det, det her lovforslag er et udtryk for, nemlig at man er fuldstændig ligeglad med at vente på domstolssystemet.
Lissa Mathiasen (S), 2006-12-01:
Ministeren siger, at det her har en større rækkevidde, og så vil jeg godt høre: Vil ministeren være positiv over for, at vi f.eks. gjorde det, at vi fandt ud af, hvad rækkevidden på det her er, og så splittede det op og tog nogle af de her ting, f.eks. stedbarnsadoptionen, op og sagde: Her er nogle af de ting, som vi hurtigt kunne køre igennem?
Ane Halsboe-Jørgensen (S), 2017-02-21:
Det kan nemt blive meget teknisk, men en offentlig vækst på 0,3 pct. betyder reelt store besparelser for vores velfærd, fordi man med en vækst på 0,3 pct. slet ikke modsvarer den demografiske udvikling med det faktum, at der bliver flere børn, der bliver flere ældre, flere mennesker, som har behov for hjælp, og teknik eller ej, vil det have store og alvorlige konsekvenser for bl.a. de udsatte børn, som ministeren skal være ambassadør for.
Mai Mercado (KF), 2021-06-03:
Og det er i virkeligheden, fordi ordføreren jo meget tydeligt tilkendegav sin opbakning til de frie skoler og meget rigtigt sagde, at det ikke er sådan, at man, fordi man har en god folkeskole, man gerne vil gøre bedre, så skal gøre de frie skoler dårligere.
Klaus Hækkerup (S), 2006-04-18:
Lad mig nu bare tage statsregnskabet for 2002, hvor man kan læse om mangelfuld ledelsesrapportering, betydelig afvigelse mellem løbende prognoser og endelige resultater i alle afdelinger og betydeligt efterslæb i udførelse af vedligeholdelse og fornyelsesprojekter.
John Dyrby Paulsen (S), 2011-05-24:
Jeg synes, at hr. Jesper Langballe også giver udtryk for et meget detaljeret kendskab til, hvad der står på de her 1.000 sider, som koldkrigscenteret har produceret, og som endnu ikke er offentliggjort, så må jeg ikke spørge hr. Jesper Langballe meget direkte: Har hr. Jesper Langballe læst rapporten på de 1.000 sider eller uddrag af rapporten?
Ole Sohn (SF), 2001-01-18:
Hvorfor kan Venstre og De Konservative ikke anerkende, at der i den finanslovaftale, som er indgået mellem regeringen og venstrefløjen for indeværende finansår, faktisk er afsat yderligere 50 mio. kr. - for nu at være helt præcis: 50,5 mio. kr. - til at fortsætte arbejdet med i et konstruktivt partnerskab med erhvervslivet at sikre bedre regulering, bedre administrative ordninger? Og man fortsætter også arbejdet med at intensivere den offentlige administration igennem Internettet, elektronisk.
Pia Christmas-Møller (KF), 2005-02-24:
Så den fremstilling, som vi lige har hørt fra Enhedslisten, har ikke meget på sig, og jeg må sige, at de partier, som Enhedslisten gerne havde set skulle have haft regeringsmagten her i forbindelse med valget, har jo end ikke i deres finanslovforslag for f.eks. indeværende år afsat midler, der bare tilnærmelsesvis ligger i den størrelsesorden, som Enhedslisten efterlyser.
Troels Lund Poulsen (V), 2004-03-23:
Så vælger jeg at gå ind på Socialdemokratiets hjemmeside og se, hvordan opstillingen er, og så må jeg konstatere, at Socialdemokratiet, selv hvor de kan have indflydelse - heldigvis har Socialdemokratiet ikke indflydelse på regeringens politik, for Socialdemokratiet sidder ikke i regering - der, hvor Socialdemokratiet selv sidder og har ansvaret, kunne de prioritere og lave en stærkere liste.
Sophie Hæstorp Andersen (S), 2010-05-07:
Noget af det er jo f.eks. at bruge de teorier og den forskning, der så kommer, hvor lille den end er, og noget af den forskning viser jo, at det ikke kun drejer sig om håndhygiejne, men også i høj grad om, at vi har brug for bedre rengøring de steder, som hænderne rører, altså ikke bare på gulvene, men i høj grad på håndtagene, på computertasterne – alle de steder, hvor hænderne rører.
Martin Henriksen (DF), 2011-06-14:
Det vil bl.a. betyde, at der som udgangspunkt skal finde udvisning sted ved en lang række tilfælde af forbrydelser, bl.a. narkohandel, voldtægt, røveri m.v. Derudover lægger man også op til en skærpelse af de regler, der gælder for betinget udvisning, sådan at hvis en udlænding står til at blive udvist, men Danmarks internationale forpligtelser med sikkerhed siger, at der ikke kan ske udvisning, skal der ske en betinget udvisning, og bliver der begået ny kriminalitet, jamen så skal det så at sige selvfølgelig lægges oven i vægtskålen, sådan at det taler for, at der i anden omgang kan finde en udvisning sted.
Line Barfod (EL), 2002-04-30:
Sådan at de samtaler, både vi som forældre, og som man i skoler og andre steder skal have med børnene, ikke bygger på den enkelte persons formodninger, men bygger på nogle undersøgelser og nogen viden om, hvad det er for nogle billeder, børnene danner inde i hovedet, og hvad man bedst kan gøre for at modstå de forvrængede fremstillinger, man møder, ligesom viden på området jo også kunne være med til at danne grundlag for de aftaler, som bør indgås med brancherne på området, så man f.eks. i forhold til reklamer rettet mod børn kan lave nogle begrænsninger i, hvordan de reklamer skal være udformet. Jeg er helt enig med de mange ordførere, som har været oppe og sige, at forældre som regel vil det bedste for deres børn.
Hans Kristian Skibby (DF), 2012-02-21:
Det drejer sig sådan set bare om, at jeg selvfølgelig er helt enig med hr. Villum Christensen i, at øl og vin og musik og dans ikke er noget, der skal være forbudt for de danske plejecentre osv., men der, hvor jeg gerne vil have spørgsmålet og dialogen drejet lidt hen, er der, hvor vi kan se på Liberal Alliances politik at man har lagt op til at der skal laves velfærdsbesparelser i Danmark for 150 mia. kr. om året.
Anna-Marie Hansen (S), 2000-04-11:
Jamen er Venstre og De Konservative da ikke klar over, at praksis er en helt anden? På en række områder er der jo netop mangel på både læger og sygeplejersker, og det er i øvrigt et resultat af de samme partiers fejlagtige sundheds- og uddannelsespolitik i 1980'erne. Og det er netop de skævheder, som vi i Socialdemokratiet kæmper for at rette op på med en målrettet uddannelsespolitik, så der nu bliver optaget flere på såvel lægestudiet som sygeplejerskeuddannelsen.
Claus Hjort Frederiksen (V), 2008-06-12:
Jeg tror, at jeg er nødt til at sige, at det største velfærdstab, det danske samfund lider, jo er, at vi ikke kan finde arbejdskraft til de ledige stillinger, der er, og der er det jo forbløffende, at man her og nu vil fastlåse arbejdsstyrken sådan og sikre, at den i hvert fald ikke kommer over, hvor der er mangel på arbejdskraft, men at folk kan blive på supplerende dagpenge.
René Christensen (DF), 2012-10-11:
Det var jo noget, som vi diskuterede, da vi havde fiskeriloven på dagsordenen, og det er dejligt, at man, selv om man er kommet i opposition, kan have en god diskussion ved et lovforslag og lave en aftale med ministeren om, at det her vil der blive set på, og at der også vil komme et løsningsforslag.
Michael Aastrup Jensen (V), 2018-01-19:
Regeringen er allerede godt i gang med at udbrede både private og offentlige investorers kendskab til FN's såkaldte guiding principles, som nu er indarbejdet i OECD's retningslinjer for multinationale selskaber, og i foråret afholdt det danske OECD-kontaktpunkt et arrangement, og regeringens rådgivende udvalg arbejder på en ny vejledning om ansvarlige investeringer.
Ole Sohn (SF), 1999-05-19:
Og da vi nu kunne se, at vi var ved at nærme os deadline for samlingen, tænkte vi: Jamen måske har regeringen haft for travlt med andre gøremål, eller måske har de glemt det, og så ville vi i al vores hjælpsomhed via beslutningsforslaget forsøge at rejse debatten.
Mattias Tesfaye (S), 2021-04-07:
Endelig tager vi fat om det problem, at vores asylsystem i Europa bliver udnyttet af migranter, der ikke har behov for beskyttelse, og vi bruger mange ressourcer på afviste asylansøgere i Danmark i stedet for at bruge pengene på velfærd eller på at hjælpe flere flygtninge tættere på deres hjemlande.
Rune Lund (EL), 2021-11-11:
Og det er også derfor, at det er komplet uforståeligt for mig, at der er nogle, der prøver at fremstille det, som f.eks. hr. Jakob Ellemann-Jensen, formanden for Venstre, har gjort det, nemlig som om det her skulle være en luksusfælde – det har han kaldt det – altså når der er tale om en så lille forpligtelse til, hvad man vil bruge bare for at holde hånden under velfærden.
Trine Pertou Mach (EL), 2025-04-08:
Det var et forslag om, at Danmark aktivt skulle efterleve Den Internationale Domstols vurdering, der som bekendt fastslår, at Israels besættelse af Vestbredden, Gaza og Østjerusalem er ulovlig og skal bringes til ophør hurtigst muligt, og at Israel skal betale erstatning for de skader, besættelsen har forvoldt.
Claus Hjort Frederiksen (V), 2002-02-06:
for, at folk har opgivet at skrive til jer, men jeg modtager trods alt en hel del korrespondance, bl.a. fra en taxavognmand med én ansat, som skal skrive en APV over sin Mercedes 320's indretning, og hvilke foranstaltninger han vil træffe med hensyn til det i fremtiden.
Manu Sareen (RV), 2011-02-04:
Desuden skal vi have sikkerhed for, at der enten via den her lovgivning eller anden lovgivning er hjemmel til at udstede diverse forbud imod pesticidanvendelse, og her tænker vi på randzoner, på beskyttelse af forskellige typer af vandmiljø, på Natura 2000-områder osv. Med forbehold for, at udvalgsarbejdet giver anledning til nye overvejelser med hensyn til dette, og med forventning om, at ministeren kan redegøre tilfredsstillende for, at der kan arbejdes seriøst videre med at fjerne miljøgifte, forventer Radikale Venstre som sagt at støtte forslaget.
Ellen Trane Nørby (V), 2006-03-22:
Det er jo den virkelighed, mange unge – og mange danskere – generelt lever i, og hvis man modarbejder den, modarbejder man også chancen for, at man faktisk kan sikre kunstnernes mulighed for at få en højere direkte indtjening, fordi man skaber et misforhold mellem, hvordan den teknologiske virkelighed er, og de barrierer man sætter op.
Jann Sjursen (KD), 2003-11-27:
Når jeg alligevel når frem til at have sådan lidt blandede følelser i forhold til det socialdemokratiske forslag, er det, fordi vi et eller andet sted - det har vi jo også vist ved det beslutningsforslag, vi fremsatte i sidste folketingssamling - egentlig gerne vil gå til biddet i stedet
Ida Auken (RV), 2017-03-02:
Nu er vi jo ikke et parti, der beder om garantier, på samme måde som Dansk Folkeparti gør, for vi ved godt, at verden er lidt mere kompliceret end som så, så nu ønsker vi bare at få mere klarhed, og det tror jeg da egentlig fru Pia Adelsteen måske kan bifalde.
Søren Søndergaard (EL), 2003-03-27:
Når jeg har gjort så meget ud af forslagene om nedsatte ydelser, er det med to begrundelser: For det første fordi nedsatte ydelser i sig selv efter vores mening er asociale. Uanset om det er 100 eller 100.000, der bliver ramt, vil vi gå imod disse forslag med næb og kløer.
Johanne Schmidt-Nielsen (EL), 2009-03-24:
Grunden til, at jeg spørger, er ordførerens argument for, at vi ikke skal have et ligestillingsudvalg, på trods af at vi jo er håbløst bagud med ligestillingen i Danmark, og på trods af at regeringen sådan cirka ingenting har gjort for ligestilling i de 8 år, regeringen har haft magten.
Esben Lunde Larsen (V), 2015-11-18:
Derfor er regeringen også enormt optaget af, at den forskning, vi bedriver, de patenter, vi hjemtager, kommercialiseres, bringes i spil, så der skabes ny vækst og nye arbejdspladser, og så der kan blive et større BNP og i sidste ende mere at dele ud af, også til forskning.
Helle Sjelle (KF), 2010-06-22:
Desuden har næsten alle økonomer og andre eksperter anbefalet den reform, som vi nu vælger at gennemføre. Lovforslaget, som vi andenbehandler i dag, er som sagt en del af dagpengereformen, og forslaget vil også betyde en ændring af kravene til genoptjening af dagpenge.
Lis Greibe (S), 2000-05-09:
At hr. Hans Christian Schmidt så nu vil lade, som om det drejer sig om et generelt lovløft, et løft inden for lovgivningen, er jo en drejning, som vil passe hr. Hans Christian Schmidt meget godt, hvis det derved kan skjule, at det handler om, at vi skal se anderledes på vores miljølove og dermed komme til at svække dem.
Rasmus Jarlov (KF), 2021-05-03:
Det vigtige er sådan set her, at vi har mulighed for at gøre Danmark rigere ved at sætte selskabsskatten ned, og så kan det være, at der er nogle andre steder, man skal hente nogle flere penge, men det kan man gøre på en måde, hvor samfundet bliver rigere, for selskabsskatten er en af de mest skadelige og væksthæmmende skatter, og den kan man erstatte med nogle mindre skadelige og mindre væksthæmmende skatter.
Maria Reumert Gjerding (EL), 2017-03-03:
Som der er blevet nævnt, og som der også står i bemærkningerne til beslutningsforslaget, udspringer forslaget af sagen om landbrugspakken, hvor man fra en regering, fra et ministeries side, har haft en interesse i at sikre, at man selv havde en eksklusiv adgang til data, til forskningsmæssig viden og dermed også en eksklusiv mulighed for at fremlægge forskning og videnskabelige rapporter på en måde, der kunne fremme en ministers politiske mål.
Trine Torp (SF), 2019-01-29:
Regeringens forslag ville give 1.000 ekstra elbiler på 2 år, men det kan jo knap nok kaldes en begyndelse, og næsten samtidig med at statsministeren fik en vision, kørte hans regering i den stik modsatte retning ved endnu en gang at nedsætte registreringsafgiften på fossilbiler.
Charlotte Dyremose (KF), 2014-05-07:
Vi har ikke brug for at udsætte de vandløbsrestaureringer, der er i gang, vi har ikke brug for at udsætte den kvælstofreduktion, vi er i gang med, vi har ikke brug for at udsætte det lovforslag om randzoner, der er på vej, vi har brug for at udsætte vores samlede tilbagemelding til EU, sådan at de overvejelser, vi gør os om, hvilke vandløb der skal restaureres, hvor vi skal sætte ind først, at den samlede plan bliver meldt ud til EU noget senere, for for os er målet ikke den melding, vi laver til EU, for os er målet, at vi får forbedret vandmiljøet i takt med den forbedrede viden, vi har fået.
Benedikte Kiær (KF), 2012-04-10:
Der var en kæmpe interesse for og en stor søgning til den her pulje for den udgående indsats, og på den baggrund besluttede VK-regeringen faktisk i sit udspil til satspuljeaftale for 2012, at der skulle afsættes yderligere 40 mio. kr. til den udgående rådgivning.
Keld Albrechtsen (EL), 1999-11-24:
Det er efter min opfattelse en af de dybt risikable virkninger af, at man nu har lavet denne euro uden at have fået etableret det internationale valutasystem, som bl.a. præsident Clinton slog til lyd for, men som det ikke lykkedes at etablere, fordi man var monomant optaget af at få lavet denne europæiske fællesvaluta.
Helge Sander (V), 2006-04-18:
Men jeg vil sige igen i forlængelse af mine tidligere svar, at jeg ikke tør give et bindende svar fra Folketingets talerstol på et teknisk spørgsmål, som jeg knap nok forstod, og hvor jeg hidtil har refereret til det, som IT- og Telestyrelsen har bidraget med i det skriftlige svar, som vi har fremsendt.
Jeppe Søe (M), 2023-10-27:
Noget af det, der glæder mig i den her redegørelse og også de sidste tre stykker, som jeg så har forsøgt at læse op på, for jeg er som sagt ny ordfører på det her område, i en verden, der er i brand, er, at den brand jo også igen har tændt den glæde, der er i det nordiske samarbejde.
Charlotte Fischer (RV), 2006-01-24:
Regeringen har foretaget sig mange ting, og det gjorde ministeren og regeringspartiernes ordførere meget ud af, men læser man regeringens folkesundhedsprogram, »Sund hele livet«, mangler faktisk den pointe, at den alvorligste udfordring er at bryde den overordnede sammenhæng mellem uddannelses- og indkomstniveau og sundhed og helbred.
Kristian Jensen (V), 2002-12-09:
Så kan man vælge at sige: Vi har godt nok taget hundrede procent fejl, men vi fortsætter alligevel; eller man kan vælge at sige: Jamen så bruger vi de samme midler på en mere fornuftig måde for at sikre, at der er flere, der tager den kollektive trafik.
Ole Stavad (S), 2002-01-16:
Det kan selvfølgelig skyldes, at statsministeren var i udlandet og passe sit arbejde - og ingen kritik af det - mens denne debat foregik herhjemme, og at han derfor ikke har fulgt med i, hvad det egentlig går ud på. Jeg har ikke hørt nogen, der har kritiseret, at der har været en debat.
Lise Bertelsen (KF), 2024-05-15:
I Det Konservative Folkeparti tror vi på, at når det lettilgængelige tilbud er rullet ud, vil det gribe børn langt tidligere, så indsatsen vil være med til at forebygge netop mistrivsel og skolevægring og samtidig frigive ressourcer, både til PPR og børne- og ungdomspsykiatrien, fordi børn bliver grebet tidligere og ikke ender med at vente alt, alt for længe på den rette hjælp, men får rettidig hjælp, som både kan være forebyggende samt reducere tilgangen til, herunder ventetiden, til børne- og ungdomspsykiatrien.
Mogens Nørgård Pedersen (KRF), 2003-03-28:
Det er også vigtigt, at der ikke skabes en unødvendig utryghed for virksomhederne, og derfor glæder det os, at virksomhederne får lettere adgang til at søge hjælp og information om bl.a. eksportkontrol ved oprettelse af en database m.m.
Jan E. Jørgensen (V), 2012-06-11:
Vi har spurgt: Hvis en person rent faktisk har begået et terroristisk angreb på Danmark og politiet har fundet manden, han er anholdt, han er tiltalt, og der er berammet en retssag mod ham, kan man så i det mindste udsætte mandens ansøgning om statsborgerskab, indtil retssagen er overstået?
Frederik Bloch Münster (KF), 2025-02-05:
Jeg ved ikke, om ordføreren vil give mig ret i det her perspektiv, men jeg synes personligt, at et overset element i den her debat jo er, at handelsværdisystemet ikke fungerede, fordi mange virksomheder, som eksempelvis var patenttunge, fik en handelsværdi, der lå langt over egenkapitalen i virksomheden.
Inger Støjberg (V), 2010-12-08:
Jeg synes ærlig talt, at det er en lidt interessant tilgang, fru Meta Fuglsang har til sagen, for fru Meta Fuglsang siger nu – og det er et citat, tror jeg, det er næsten ordret: Det, jeg er interesseret i – altså som fru Meta Fuglsang er interesseret i – er kommunerne.
Ole Sohn (SF), 2002-02-22:
Når man ser på, hvordan virkeligheden er, er det jo sådan, at af en eller anden forunderlig grund er verden skruet sådan sammen, at de, der har den laveste løn, som regel også har de hårdeste og mest ubehagelige job, og det er derfor, at flest efterlønnere kommer fra de ufaglærte grupper.
Line Barfod (EL), 2008-12-03:
Det helt grundlæggende er ministerens bud til befolkningen på Nørrebro: Skal vi vænne os til skyderier, og må vi så finde os i, at vores børn er utrygge, eller er meldingen fra ministeren, at vi ikke vil finde os i det, og at ministeren vil gå forrest for at se, hvordan vi får en samlet indsats for at sikre, at vi er mange, der siger, at vi ikke vil finde os i det?
Torsten Schack Pedersen (V), 2017-05-16:
Jeg må sige, at det er påfaldende, hvis det, som Enhedslisten siger, skulle stå til troende, og at vi så ser, at der i øjeblikket er en positiv udvikling i huspriserne i størstedelen af landet, og at omsætningen på boligmarkedet i næsten alle landets kommuner er i fremgang.
Gitte Lillelund Bech (V), 2002-02-07:
Som det fremgår af bemærkningerne til lovforslaget, bærer den eksisterende lov for daghøjskoler præg af lappeløsninger og en voldsom central detailstyring, der står i modsætning til skolernes aktivitetsomfang, til skolernes målgruppe i øvrigt, og hvor der ikke er sammenhæng mellem finansiering og styring.
Morten Marinus (DF), 2017-03-21:
I Dansk Folkeparti har vi hele tiden opfattet mediestøttereglerne som en ting for sig og støtten fra Sydslesvigudvalget som noget andet, altså som både en støtte til det danske mindretal og de dansksindede i Sydslesvig, altså på den tyske side af grænsen, og dermed som en støtte, der netop skal bruges til at gøre, at man netop har et medie, som kan samle dansksindede syd for grænsen.
Per Stig Møller (KF), 2002-04-04:
Her står i stk. 25: Forsamlingen anerkender imidlertid, at om end det går frustrerende langsomt, så er der trods alt foretaget et vist fremskridt - nu står jeg her og oversætter fra teksten. Forsamlingen bemærker, at dette er resultatet af de positive holdningsforandringer, som nu kan identificeres i Den Russiske Føderation, hvad angår måden at behandle denne konflikt på.
Marie Krarup (DF), 2019-11-27:
Når man så samtidig hører retorikken om, at Socialdemokratiet har skiftet kurs væk fra sin store historiske fejltagelse i 1980'erne og i 1990'erne over til at ville føre en stram udlændingepolitik, og når de sagde i valgkampen, at vi kan være helt trygge, for Socialdemokratiet skal nok videreføre en stram udlændingepolitik, bliver man lidt overrasket, og man bliver endnu mere overrasket, når man så, efter at regeringen er kommet til, bliver præsenteret for lempelser som f.eks. ja til kvoteflygtninge, højere ydelser til børnefamilier, nej til udrejsecenter Lindholm for kriminelle udlændinge, færre hjemsendelser, børnefamilier, der skal flyttes ud af Udrejsecenter Sjælsmark, selv om der er tale om afviste asylansøgere, som skal tilbage til deres eget land, og som har fået det at vide i lang tid.
Zenia Stampe (RV), 2025-04-25:
Det vil sige, at man mener, at man overholder statsborgerretskonventionen, hvoraf det fremgår, at man ikke må gøre folk statsløse, kun i helt særlige tilfælde, og så bruger man så statsløsekonventionen som argument for, at ham her Fasar Abrar Raja ikke bliver statsløs.
Poul Erik Christensen (RV), 2007-09-11:
Jo, det vil stadig være attraktivt at spare penge op på en kapitalpension, hvis man er topskatteyder, for så får man jo et fradrag i sin topskat, og det vil sige, at man får et fradrag på en højere procentsats end den procentsats, man skal betale, når man engang får beløbet udbetalt.
Kim Edberg Andersen (NB), 2023-04-13:
Og så anerkender han også, at der er rigtig, rigtig mange lande i verden, hvor man ikke har demokrati, hvor man ikke overholder menneskerettigheder, og hvor man ikke gør rigtig mange andre ting, men der er hr. Kim Edberg Andersen bare én mand fra Nordjylland, og det kommer han ikke til at kunne ændre på.
Jesper Langballe (DF), 2004-05-04:
Det kunne f.eks. være den polske arbejdsgiver, der med polske medarbejdere tager til Danmark, bygger en længe eller et sommerhus eller en carport for en dansk privatmand til en fast aftalt pris, men arbejdsgiveren betaler selvfølgelig sine medarbejdere efter polske lønsatser.
Mikkel Bjørn (DF), 2023-06-01:
Altså, der er jo ingen former for behandling i vores sundhedsvæsen, hvor vi ville tillade børn – eller mennesker i det hele taget – at blive behandlet med så vidtgående lægemidler med så omfattende konsekvenser, uden at der forelå en eller anden form for lægefaglig eller psykologfaglig evidens for den her form for behandling.
Ulla Sandbæk (ALT), 2016-01-20:
Når man kommer til et nyt land og endnu ikke har fået familiesammenføring og derfor befinder sig i en permanent bekymring for sin familie og i total usikkerhed om, hvordan livet vil forme sig i det nye land, vil man naturligvis søge sammen med de naboer, der deler ens situation og taler ens sprog.